রক্ষণে দাঁড়িয়ে ঠান্ডা মাথায় বিপক্ষের আক্রমণের ঝড় সামলান এদুয়ার্দো পাহিরা। অথচ স্টিয়ারিংয়ে হাত পড়লেই বদলে যেতেন তিনি। প্রচণ্ড গতিতে গাড়ি চালানো ছিল মোহনবাগান ডিফেন্ডারের শখ। কিন্তু বছর খানেক আগে রিও দে জেনেইরো’তে ভয়াবহ এক পথ দুর্ঘটনায় অন্ধকার নেমে এসেছিল এদুয়ার্দোর জীবনে।
রবিবার সকালে রবীন্দ্র সরোবর স্টেডিয়ামে প্র্যাক্টিসের পর এদুয়ার্দো বলছিলেন, ‘‘ভুল করে গাড়ি নিয়ে ‘ওয়ান ওয়ে’তে ঢুকে পড়েছিলাম। উল্টো দিক থেকে ধেয়ে আসা অন্তত দশটা গাড়িকে পরপর ধাক্কা মেরেছিলাম। বেশ কয়েকজন পথচারীও জখম হয়েছিলেন। আশ্চর্যজনকভাবে আমার শরীরে কোনও আঘাত লাগেনি। কিন্তু মানসিকভাবে সম্পূর্ণ বিপর্যস্ত হয়ে পড়েছিলাম।’’ 
দুর্ঘটনা যখন ঘটে, তখন ইরানের রাহ ইয়াজদান স্পোর্টস ক্লাবে খেলতেন এদুয়ার্দো। সপ্তাহখানেকের ছুটিতে ব্রাজিল ফিরেছিলেন তিনি। এদুয়ার্দো বলছিলেন, ‘‘দুর্ঘটনায় আহতদের আর্তনাদ সব সময় যেন কানের মধ্যে বাজত। রাতের পর রাত না ঘুমিয়ে কাটিয়েছি। ফুটবল খেলা তো দূরের কথা, আতঙ্কে বাড়ি থেকেই বেরোতাম না। কিন্তু শেষ পর্যন্ত ফুটবলই উদ্ধার করল ভয়াবহ পরিস্থিতি থেকে।’’ 
কীভাবে? এদুয়ার্দো বললেন, ‘‘আমার বান্ধবী পালোমা’ই জোর করে বাড়ি থেকে বার করে আমাকে মাঠে নিয়ে যেত। বলত, তোমার কাছে রাহ ইয়াজদান স্পোর্টস ক্লাবের প্রত্যাশা অনেক। পেশাদার ফুটবলার হিসেবে তোমারও উচিত তার প্রতিদান দেওয়া। আর ফুটবলই পারবে তোমাকে স্বাভাবিক জীবনে ফেরাতে।’’ বান্ধবীর পরামর্শেই দুর্ঘটনার আতঙ্ক কাটিয়ে উঠার জন্য ঘণ্টার পর ঘণ্টা অনুশীলন করতেন তিনি। শুধু তাই নয়। গাড়ি চালানোও ছেড়ে দিয়েছেন কিংবন্তি ফর্মুলা ওয়ান চালক আয়ার্টন সেনার ভক্ত। এদুয়ার্দো বললেন, ‘‘অনুশীলনে নিজেকে ডুবিয়ে রাখতাম। আর মনকে শান্ত করার জন্য ঘর অন্ধকার করে ধ্যান করতাম। তা সত্ত্বেও স্বাভাবিক জীবনে ফিরে আসতে প্রায় ছয় মাস সময় লেগেছিল।’’
কাতসুমি ইউসা’দের সঙ্গে নিয়মিত অনুশীলন করছেন এদুয়ার্দো। কিন্তু সবুজ-মেরুন জার্সিতে মাঠে নামতে না পেরে ছটফট করছেন। আগামী মঙ্গলবার মিনার্ভা এফসি’র বিরুদ্ধে কি খেলতে দেখা যাবে ব্রাজিলীয় ডিফেন্ডারকে? প্র্যাক্টিসের পর মোহনবাগান কোচ সঞ্জয় সেন বললেন, ‘‘এদুয়ার্দো আগের চেয়ে অনেক সাবলীল হয়েছে। রক্ষণে ওকে রেখেই অনুশীলন করাচ্ছি। সোমবার আরও একবার এদুয়ার্দো’কে দেখব প্র্যাক্টিসে, তারপরেই চূড়ান্ত সিদ্ধান্ত নেব।’’